ToekomsVenster: Om iemand se profeet te wees soos Jeremia | Maroela Media
ToekomsVenster: Om iemand se profeet te wees soos Jeremia
Lees: Jeremia 1:5 en 29:4-32
Die Here gee Jeremia as profeet aan die ballinge wat weggevoer is na Babel en daar leef hulle in sulke droewige omstandighede dat hulle geen rede tot vrolikheid het nie – Psalm 137. Jeremia se brief aan hulle is hoofsaaklik om die vals profeet, Semaja, te weerlê (29:8) en die Here se Woord en opdragte oor die ballingskap aan hulle te bring (29:4 e.v.). In die brief skryf Jeremia 'n kragtige boodskap aan die ballinge en het dié gedeelte 'n gunsteling-woord geword wat gelowiges met mekaar deel – vers 11: "Ek weet wat Ek vir julle beplan, sê die Here: Voorspoed en nie teenspoed nie; Ek wil vir julle 'n toekoms gee, 'n verwagting."
By watter groep of gemeenskap of individu is jy betrokke vir wie jy hierdie boodskap – soos Jeremia – in 'n brief moet skryf, hierdie profete-woord moet bring? Skryf so 'n brief. Stuur dit!
Jeremia se naam beteken ook "Die Here werp / slinger". In watter gemeenskap of bediening slinger Jahwe jou in? Dalk 'n aanduiding van die impak wat daardie bediening gaan hê? Of dalk die graad van moeilikheid en swaarkry wat vir die profeet voorlê?